EXTRACTO da Orde do 26 de abril de 2017 pola que se aproban as bases reguladoras da concesión de subvencións, en réxime de concorrencia competitiva, para a execución de proxectos de cooperación para o desenvolvemento no exterior promovidos polos axentes de cooperación e se convocan para o ano 2017.
Vicepresidencia e Consellería de Presidencia, Administracións Públicas e Xustiza — III. Outras disposicións — 08/05/2017

BDNS (Identif.): 344616.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS)
(http://www.pap.minhap.gob.es/bdnstrans/index).
Primeiro.
Entidades beneficiarias
As entidades beneficiarias da concesión de subvencións serán as entidades recoñecidas como axentes de cooperación para o desenvolvemento pola Lei 3/2003, do 19 de xuño, de cooperación para o desenvolvemento, ben individualmente o mediante unha agrupación de entidades:
– Organizacións non gobernamentais para o desenvolvemento.
– Universidades.
– Empresas e organizacións empresariais.
– Sindicatos.
– Comunidades galegas no exterior.
– Outros axentes sociais ou entidades que teñan entre os seus fins a realización de actividades de cooperación para o desenvolvemento.
Non se considerarán agrupación de entidades aquelas que estean formadas por unha asociación ou federación a que pertenza a dita entidade, ou aquelas en que os órganos de goberno sexan coincidentes, total ou parcialmente, en todas as entidades agrupadas.
Segundo.
Obxecto
Estas bases regulan a concesión de subvencións, en réxime de concorrencia competitiva, para a execución de proxectos de cooperación para o desenvolvemento no exterior promovidos polos axentes de cooperación (procedemento PR803D).
Exclúense destas bases os proxectos que teñan como obxecto a acción humanitaria e os de carácter asistencial que non poidan asegurar a súa viabilidade cando cese o financiamento externo.
Terceiro.
Bases reguladoras
Orde do 26 de abril de 2017 pola que se aproban as bases reguladoras da concesión de subvencións, en réxime de concorrencia competitiva, para a execución de proxectos de cooperación para o desenvolvemento no exterior promovidos polos axentes de cooperación e se convocan para o ano 2017.
Cuarto.
Importe
Para a concesión destas axudas destínase un crédito total de 3.012.500 euros, de acordo coa seguinte distribución:
– Para proxectos no exterior de ONGD, por un importe total de 2.637.500 euros (1.055.000 euros no ano 2017 e 1.582.500 euros no ano 2018), que se financiarán con cargo á aplicación orzamentaria 05.26.331A.490.0 –por un importe total de 2.000.000 de euros (800.000 euros no ano 2017 e 1.200.000 euros no ano 2018)– e a aplicación 05.26.331A.790.0 –por un importe total de 637.500 euros (255.000 euros no ano 2017 e 382.500 euros no ano 2018)–.
– Para proxectos no exterior dos outros axentes, por un importe total de 375.000 euros (150.000 euros no ano 2017 e 225.000 euros no ano 2018), que se financiarán con cargo á aplicación orzamentaria 05.26.331A.490.0 –por un importe total de 275.000 euros (110.000 euros no ano 2017 e 165.000 euros no ano 2018)– e a aplicación 05.26.331A.790.0 –por un importe total de 100.000 euros (40.000 no ano 2017 e 60.000 euros no ano 2018)–.
O importe máximo que se poderá financiar será dun 95 % do orzamento total do proxecto, e a subvención concedida non superará en ningún caso os 175.000 euros. Para proxectos que se executen só durante o ano 2017 a subvención máxima concedida será de 60.000 euros.
Nos proxectos presentados por varias entidades en agrupación, a subvención concedida non superará o límite dos 225.000 euros. Para proxectos en agrupación que se executen só durante o ano 2017 a subvención máxima concedida será de 100.000 euros.
A subvención concedida aos proxectos plurianuais distribuirase do seguinte xeito: o 40 % no ano 2017 e o 60 % no ano 2018.
Quinto.
Prazo de presentación de solicitudes
O prazo de presentación de solicitudes será dun mes contado a partir do día seguinte ao da publicación desta convocatoria no
Diario Oficial de Galicia
.
Santiago de Compostela, 26 de abril de 2017